 NA RICHARD MUNGUTI WAMILIKI wa chuo cha kutoa mafunzo ya masuala ya matibabu wametozwa faini ya Sh0.8 milioni kwa kutoa mafunzo yanayohusu elimu ya maabara ya tiba bila leseni kutoka kwa Wizara ya Afya. Hakimu mwandamizi katika mahakama ya Milimani Bernard Ochoi aliwaadhibu Roseline Akeyo na Olet Joshua kwa kukaidi sheria za Wizara ya Afya na kutoa mafunzo bila leseni kwa wanafunzi wa taaluma ya maabara. Akeyo ndiye mkurugenzi mkuu wa Regional Institute of Business Management naye Olet alikuwa mkuu wa idara ya masomo. Baada ya kuwapata na hatia ya kuendesha chuo kinyume cha sheria, hakimu aliwatoza faini. Akipitisha hukumu, Bw Ochoi aliwaagiza Akeyo na Olet kila mmoja alipe faini ya Sh400,000 ama watumikie kifungo cha miezi sita kila mmoja. Wawili hao walikuwa wameanzisha chuo cha kutoa mafunzo ya taaluma ya vipimo vya sampuli za tiba mbalimbali bila idhini ya Kenya Medical Laboratory Technicians and Technologists Board (KMLTTB). “Baada ya kutathmini ushahidi wote uliowasilishwa mbele ya hii korti, imethibitishwa mlikuwa mnatoa mafunzo kwa wanafunzi bila idhini ya KMLTTB,” alisema Bw Ochoi. Hakimu alisema wawili hao walihatarisha maisha ya wananchi kwa vile haijulikani ikiwa wakufunzi wa chuo hicho wamehitimu kuwasomesha wataalam katika idara ya maabara. Washtakiwa walijitetea na kuomba msamaha. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  